Studente hou dorp skoon | Netwerk24
Studente hou dorp skoon
01 Maart 2021 06:20
Studente het sakke vol rommel bymekaar gemaak.
Studente van Advance Academy in Piketberg het verlede week met hul skoonmaakprojek in die gemeenskap begin.
Die projek sal na verwagting drie maande duur en is deel van die studente se praktiese ure en punte vir hul kursus vir sake-administrasie.
"Ons omgewing speel 'n belangrike rol op die gebied van die gemeenskap se algehele persepsie van skoonheid. As ons omgewing skoon is, voel ons trots daarop en moedig ons aan om dit skoon te hou. Hopelik kan ons 'n green culture in ons gemeenskap begin, want ons het eco-warriors nodig," verduidelik Tevin Strauss, 'n lid van die studenteraad. Die eerste skoonmaaksessie was Donderdag 18 Februarie uitgevoer en sal elke tweede week plaasvind.
Die betrokke studente het 'n enorme hoeveelheid rommel opgetel en talle swart sakke daarmee gevul. Kos is ook aan die gemeenskap uitgedeel.
Hoewel die projek net drie maande sal duur, is dit die visie van die studenteraad om dit uiteindelik 'n instelling te maak. Daarvoor het die projek egter vrygewige borge nodig wat deurlopend aan hierdie verdienstelike saak kan skenk.